**Volkswagen Polo IV** (Typ 9N) on Volkswagenin Polo-mallin neljäs sukupolvi, jota valmistettiin vuosina 2001–2009.

Volkswagen Polo (2001–2009)
---------------------------

Neljännen sukupolven Polo esiteltiin Frankfurtin autonäyttelyssä syyskuussa 2001. Samaa pohjalevyä käytettiin myös Volkswagen-konsernin kahdessa muussa pikkuautossa, SEAT Ibizassa ja Škoda Fabiassa. Edeltäjäänsä verrattuna neljäs Polo oli huomattavasti pyöreämpi muodoiltaan, ja persoonallisena piirteenä oli kaksi pyöreää ajovaloumpiota. Muotoilussa oli siis paljon samanlaisia piirteitä kuin muutamaa vuotta aikaisemmin esitellyssä pienemmässä Volkswagen Lupo -mallissa. Kooltaan Polo oli kasvanut jo ensimmäistä Golfia suuremmaksi. Classiciksi kutsuttua sedan-korimallia ei enää tuotu useimpiin Euroopan maihin, eikä farmarimallia koskaan tullut.

Viisiovinen Volkswagen Polo IV.
Neljännen sukupolven Polosta esiteltiin vuonna 2004 **Polo Fun** -niminen crossover-malli, joka on ulkonäöltään hieman maasturimaisempi. Autossa on esimerkiksi 15 millimetriä korkeampi maavara, kattokaiteet ja koria suojaavia mustia muoviosia. Tavallisen Polon tapaan Fun oli kuitenkin saatavissa ainoastaan etuvetoisena.

Vuoden 2002 Euro NCAP -kolaritestistä Polo sai tulokseksi neljä tähteä viidestä.

Bensiinimoottoreita oli alun perin tarjolla kolme, jotka olivat kolmesylinteriset 1,2 6V (54 hv) ja 1,2 12V (63 hv) sekä nelisylinterinen 1,4 16V (74 hv). Myös dieseleitä oli kolme kappaletta: kolmesylinterinen 1,4 TDI (74 hv) sekä kaksi nelisylinteristä; vapaasti hengittävä 1,9 SDI (63 hv) ja turboahdettu 1,9 TDI (100 hv). 

Volkswagen Polo Classic
Volkswagen Polo Fun
Heti vuonna 2002 tuli uusi bensiinimoottori 1,4 FSI (85 hv) sekä 1,4 16V:n 100-hevosvoimainen versio. Seuraavana vuonna oli vuorossa 1,9 TDI 130-hevosvoimaisena, joka tuli pienempitehoisen rinnalle.

Facelift-mallin Volkswagen Polo IV.
Volkswagen CrossPolo
Keväällä 2005 Poloa uudistettiin kasvojenkohotuksen myötä. Näkyvimmät muutokset olivat uuden Passatin tyyliset yksiosaiset ja leveämmät ajovalot, uudelleenmuotoillut puskurit ja suurempi etusäleikkö. Takavalot saivat myös kevyttä päivitystä. 1,9 SDI poistui mallivalikoimasta ja 1,4-litraisen TDI:n uudet tehovaihtoehdot olivat 69 ja 79 hevosvoimaa. Polo Fun -mallin nimeksi vaihdettiin **CrossPolo**.

Volkswagen Polo IV GTI
Saman vuoden syksyllä esiteltiin urheilullinen Polo GTI, jossa oli 150 hevosvoimaa tehoa tuottava 1,8-litrainen turbomoottori. Ulkonäössä oli Golf GTI:stä tuttuja piirteitä, kuten keskeltä musta etusäleikkö, punainen säleikön kehys ja tummapohjaiset ajovalot. GTI-mallista esiteltiin myös tehokkaampi GTI Cup Edition, jossa moottorin teho oli nostettu 180 hevosvoimaan.

Samoihin aikoihin Polo GTI:n esittelyn yhteydessä 1,4 FSI ja 1,4 16V (100 hv) korvattiin uudella 1,6-litraisella (104 hv) moottorilla. Uuden moottorin yhteyteen tuli saataville kuusiportainen DSG-kaksoiskytkinvaihteisto. Vuonna 2007 1,2-litraisten tehot nousivat 63 ja 69 hevosvoimaan ja 1,4 16V:n 74:stä 79 hevosvoimaan.

Lähteet
-------

1. ↑  Käytetyt erikoisuudet: Volkswagen Polo Cross – korkeammalle kurottava Polo *Moottori*.  23.3.2023. Viitattu 24.3.2023.
2. ↑  Volkswagen Polo 2002 Euro NCAP. Viitattu 13.2.2016. (englanniksi)
3. ↑  Neue Sechsstufenautomatik für den VW Polo  23.8.2006. Autosieger.de. Viitattu 13.2.2016. (saksaksi)

Aiheesta muualla
----------------

* Kuvia tai muita tiedostoja aiheesta **Volkswagen Polo IV** Wikimedia Commonsissa